b'\n_START_ARTICLE_\nUrban A\xc5\xbebe\n_START_SECTION_\n\xc5\xbdivljenje in delo\n_START_PARAGRAPH_\n\xc5\xa0tudiral je bogoslovje na univerzi v Innsbrucku, kjer je tudi doktoriral. Med njegovim \xc5\xa1tudijem je bil razpu\xc5\xa1\xc4\x8den jezuitski red. V duhovnika je bil posve\xc4\x8den leta 1775. Slu\xc5\xbeboval je pet let v briksen\xc5\xa1ki \xc5\xa1kofiji na Tirolskem. Nato se je vrnil v domovino in slu\xc5\xbeboval v Velesovem, \xc5\xa0kofji Loki (vikar). Leta 1792 je postal \xc5\xbeupnik v Begunjah, leta 1796 pa v Mo\xc5\xa1njah, tu je ostal do leta 1819. Njegovo slu\xc5\xbebovanje so zaznamovali vojni dogodki in francoska okupacija._NEWLINE_Leta 1800 je sezidal pri podru\xc5\xbenici sv. Vida na Brezjah kapelo posve\xc4\x8deno Mariji. Zato se Urban A\xc5\xbebe \xc5\xa1teje za zgraditelja Marijinega sveti\xc5\xa1\xc4\x8da na Brezjah. Leta 1819 je postal stolni kanonik v Ljubljani, tu je bil tudi ravnatelj bogoslovja in dekan ljubljanske dekanije.'